مغلیہ سلطنت میں رمضان

[تصغیر|شہنشاہ بابر رمضان کے اختتام (شب عید) کی خوشی میں 1519ء میں کشتی رانی کی محفل کے بعد نشے کی حالت میں دیر سے کیمپ واپس آتے ہوئے۔
[بابر نامہ کا ورق، مصور فرخ بیگ، سنہ 1589ء۔]]
مغلیہ عہد میں رمضان عبادت، شاہی روایات اور عوامی تقریبات کے حسین امتزاج کے ساتھ منایا جاتا تھا۔ بابر کے سادہ مشاہدات سے لے کر بعد کے شہنشاہوں کے شاندار اہتمام تک یہ مہینہ روحانی غور و فکر، خیرات اور شاہی روایات کا وقت رہا۔ اگرچہ بعض روایات وقت کے ساتھ بھلا دی گئیں لیکن کچھ آج بھی جدید دور میں جاری ہیں۔ مغلیہ دور میں رمضان میں سحر اور افطار کی اطلاع توپوں سے دی جاتی تھی؛ رات کے آخری پہر نقار خانے اور جامع مسجد میں ڈنکے بجتے، لوگ سحری کرتے، صبح کی توپ چلتی اور روزے کی نیت کی جاتی، افطار پر بھی توپ چلائی جاتی تھی۔

## عہد بابری
مغلیہ شاہی خاندان کے بانی بابر نے اپنی ابتدائی زندگی کے بیشتر سال فوجی مہمات میں گزارے جس کی وجہ سے درباری روایات کے لیے زیادہ وقت میسر نہ آیا۔ شہنشاہ بابر اپنی یادداشتیں ’تزک بابری‘ میں لکھتے ہیں کہ وہ روزے رکھتے اور نمازیں قضا نہیں کرتے تھے مگر شراب اور معجون کے رسیا بھی تھے۔ ان کی  سے ظاہر ہوتا ہے کہ بابر نے اپنی خانہ بدوشانہ زندگی اور فوجی سفر کی وجہ سے ہر سال رمضان مختلف مقامات پر منایا۔ یہ سلسلہ سنہ 1526ء میں ہندوستان میں مغلیہ حکومت قائم کرنے کے بعد بھی جاری رہا۔ بابر نے ہندوستان آنے کے بعد شراب نوشی ترک کر دی لیکن معجون کا استعمال جاری رکھا۔

رمضان کے دوران بابر نے عبادت اور غور و فکر پر توجہ دی۔ وہ اکثر اپنے باغات کی پر سکون فضاؤں میں وضو کرتے اور تراویح کی ادائیگی کرتے۔ سنہ 1526ء میں انھوں نے آگرہ میں رمضان منایا جبکہ سنہ 1527ء میں سِکری منتقل ہوئے۔ اگرچہ انھوں نے بعض شاہی روایات اپنائیں لیکن ان کا انعقاد بعد کے حکمرانوں کے مقابلے میں سادہ رہا۔ ان کے بعد ہمایوں نے بھی روزے رکھے مگر افیم استعمال کے حوالے سے متعدد بار ذکر ملتا ہے۔ عبد القادر بدایونی کے مطابق ہمایوں سخاوت اور شرافت کے لیے جانے جاتے تھے۔

## عہد اکبری
اکبر کے دور میں سلطنت میں مذہبی روایات اور رمضان کی رسومات میں نکھار آیا۔ ابتدائی طور پر وہ باجماعت نماز ادا کرتے، اذان دیتے، امامت کرتے اور مسجد کی صفائی بھی خود کرتے۔ ان کے دور میں افطار اور خیرات کے انتظامات شاہی سطح پر تھے۔ بدایونی کے مطابق اکبر نے نماز، روزہ اور حج پر پابندی لگا دی تھی لیکن سری رام شرما نے اپنی کتاب ’دی رلیجس پالیسی آف مغلز‘ میں لکھا ہے کہ ممکن ہے اکبر نے خود یہ عمل موقوف کر دیے ہوں لیکن پابندی نہیں لگائی۔ وہ لکھتے ہیں کہ  جان ایف رچرڈز کے مطابق رمضان کے دوران میں اکبر خواجہ معین الدین چشتی کے مزار تک پیدل گئے، تحفے تقسیم کیے اور دس دن بعد آگرہ واپس لوٹے۔ ڈاکٹر مبارک علی کے بقول اکبر کا یہ دستور تھا کہ ہمیشہ اپنے ساتھ نقدی رکھا کرتے تھے اور سوالی کو کچھ نہ کچھ دیتے تھے۔

## عہد جہانگیری
اکبر کے محبوب بیٹے جہانگیر نے اپنے تذکرے تزک جہانگیری میں رمضان کی تفصیلی تقریبات بیان کی ہیں۔ اپنی حکومت کے تیرھویں سال میں جہانگیر نے رمضان کے روزے رکھے اور مقامی علما اور سیدوں کے ساتھ افطار کیا۔ وہ لکھتے ہیں کہ وہ تخت چھوڑ کر عید گاہ میں عوام کے درمیان نماز پڑھنے جاتے۔ نماز کے بعد خیرات تقسیم کرتے، غذا اور دولت نادار و غریب طبقات تک پہنچاتے۔ جہانگیر لکھتے ہیں:  مبارک علی کے مطابق جہانگیر علما کے ذریعے غریبوں میں خیرات تقسیم کرتے تھے۔  اس طرح جہانگیر نے رمضان میں شاہی خیرات کی روایت کا آغاز کیا جو بعد کے مغلیہ حکمرانوں تک جاری رہی۔

امرا بھی افطار کا اہتمام کرتے تھے۔ مبارز خاں شہنشاہ جہانگیر کے دور میں مغلیہ سلطنت کے ایک کمانڈر تھے۔ ان کی ایک مہم رمضان میں آن پڑی۔ مغلوں کی روایت تھی کہ رمضان میں ہر روز ایک دوسرے کے کیمپ میں ضیافت کی جاتی تھی۔ رمضان کے آخری دن (30 رمضان 1020ھ مطابق 5 دسمبر 1611ء) ضیافت مبارز کے کیمپ میں ہونا تھی۔ ایک بڑا جشن منایا گیا جب امرا نے اپنا روزہ کھولا اور چاند دیکھا۔ توپیں چلائی گئیں۔

## عہد شاہجہانی
محمد صالح کمبوہ لاہوری کی کتاب ’عملِ صالح‘ کے مطابق سنہ 1621ء میں شراب چھوڑنے کے بعد شہزادہ خرم نے بنگال اور بہار میں اپنے عہدے کے دوران رمضان کے سارے روزے رکھے۔ ان کے فیصلے پر مرزا نتھن (مصنف بہارستان غیبی) حیران ہوئے اور کہا کہ  خرم، شاہ جہاں بنے تو مسلمانوں کے تمام تہوار باقاعدگی سے شاہی شان و شوکت کے ساتھ منائے جانے لگے۔ لاہوری کے مطابق 

شاہجہاں کے دور میں مغلیہ تہذیب اپنے عروج پر تھی۔ رمضان میں سحری اور افطار کے لیے خصوصی الوانِ نعمت تیار کیے جاتے تھے۔ بادشاہ کھانے سے پہلے غریبوں کے لیے کھانے الگ کرتے اور دعا کے ساتھ کھانا شروع اور ختم کرتے۔

## عہد عالمگیری
اورنگزیب عالمگیر نے رمضان اور عید کے دنوں میں افطار و عبادت کے حوالے سے سختی اختیار کی۔ وہ باجماعت نماز پڑھتے، تراویح کا اہتمام کرتے اور معتکف ہوتے۔ دن رات میں محدود نیند کے باوجود روزے کے دوران حکومت کے کام جاری رکھتے اور افطار میں سادہ کھانے جیسے جوار اور مکئی کی روٹی استعمال کرتے۔

## آخری عہد میں
[تصغیر|[رمضان کے اختتام پر مسلمان خوشیاں منا رہے ہیں۔ انیسویں صدی عیسوی، مغلیہ ہند۔ کاغذ پر گواش۔]]
عالمگیر کے بعد مغلیہ سلطنت زوال کا شکار ہو گئی۔ آخری مغل بادشاہ تو انگریزوں کے وظیفے پر چلتے تھے لیکن پھر بھی رمضان کا اہتمام خوب خوب ہوتا۔ خصوصاً اکبر شاہ ثانی اور بہادر شاہ ظفر کے عہد میں رمضان شاندار شاہی تقریب بن چکا تھا۔ رمضان کے آخری جمعہ (جمعۃ الوداع) کا اہتمام لال قلعہ سے جامع مسجد تک شاندار جلوس کے ساتھ کیا جاتا۔ بادشاہ شاہی چاندی کی کرسی (ہوا دار) پر بیٹھ کر مسجد داخل ہوتے اور نواب و اشراف ساتھ چلتے۔ مسجد کے اندر بادشاہ کی جائے نماز امام کے پیچھے بچھائی جاتی اور خطبہ دیتے ہوئے امام کی کمر پر تلوار بھی لگی ہوتی تھی۔ یہ تلوار اس بات کی علامت تھی کہ بادشاہ کی حاکمیت موجود ہے لیکن اس وقت حقیقت میں بادشاہ کے پاس زیادہ طاقت نہیں تھی اقتدار محض اس لیے تھا کہ وہ بادشاہی خاندان سے تعلق رکھتا ہے۔ جب بادشاہ اپنی نماز مکمل کر لیتے تو وہ آثار شریف (یہ ایک چھوٹا احاطہ ہے جہاں پیغمبر اسلام سے منسوب مقدس اشیا رکھی گئی ہیں۔ یہ آج بھی جامع مسجد کی ایک گیلری میں موجود ہے) کی زیارت کے لیے جاتے۔ وہ آثار شریف پر سلامی پیش کرتے اور پھر قلعے کی طرف واپس لوٹ آتے۔ رمضان کے اختتام کے قریب چاند دیکھنے کا شوق بڑھ جاتا۔ انتیسویں دن سلطنت کے نمائندے چاند کی موجودگی کی تصدیق کے لیے بھیجے جاتے۔ اگر چاند نظر آتا تو نقار خانہ سے پچیس (25) توپوں کی سلامی دی جاتی جو عید کی آمد کا اعلان تصور کی جاتی تھی۔ اگر چاند نہ دکھائی دیتا تو سلامی تیسویں رات تک ملتوی کر دی جاتی۔

### سحری اور افطار کا اہتمام
رات کے آخری پہر نقار خانے اور جامع مسجد میں پہلا ڈنکا بجتا تو سحری کی تیاری شروع ہو جاتی۔ دوسرے ڈنکے پر دسترخوان بچھایا جاتا اور تیسرے پر بادشاہ سحری تناول کرتے۔ سحری کے بعد صبح کی توپ چلتی تو کُلی کی جاتی،  پیا جاتا اور روزے کی نیت کی جاتی۔

شاہی دستر خوان پر عام دنوں میں اور بالخصوص رمضان میں درج ذیل روٹیاں اور کھانے تیار کیے جاتے:

;روٹیوں کی اقسام
چپاتیاں، پھلکے، پراٹھے، روغنی روٹی، بری روٹی، بیسنی روٹی، خمیری روٹی، نان، شیر مال، گاؤ دیدہ، گاؤ زبان، کلچہ، باقر خانی، غوصی روٹی، بادام کی روٹی، پستے کی روٹی، چاول کی روٹی، گاجر کی روٹی، مصری کی روٹی، نان پنبہ، نان گلزار، نان قماش، نان تنکی، بادام کی نان خطائی، پستے کی نان خطائی، چھوارے کی نان خطائی۔

;پلاؤ اور چاول کی ڈشیں
یخنی پلاؤ، موتی پلاؤ، نور محلی پلاؤ، نکتی پلاؤ، کشمش پلاؤ، نرگسی پلاؤ، زمردی پلاؤ، لال پلاؤ، مزعفر پلاؤ، فالسائی پلاؤ، آبی پلاؤ، سنہری پلاؤ، روپہلی پلاؤ، مرغ پلاؤ، بیضہ پلاؤ، انناس پلاؤ، کوفتہ پلاؤ، بریانی پلاؤ، چُلاؤ، سارے بکرے کا پلاؤ، بونٹ پلاؤ، شولہ، کھچڑی، قبولی، طاہری، متنجن۔

;مٹھائیاں اور میٹھے پکوان
زردہ مزعفر، سویاں، من و سلویٰ، فرنی، کھیر، بادام کی کھیر، کدو کی کھیر، گاجر کی کھیر، کنگنی کی کھیر، یاقوتی، نَمِش، دودھ کا دلمہ، بادام کا دلمہ، سموسے سلونے میٹھے، شاخیں، کھجلے، قتلمے۔

;سالن اور سبزیاں
قورمہ، قلیہ، دو پیازہ، ہرن کا قورمہ، مرغ کا قورمہ، مچھلی، بورانی، رائتا، کھیرے کی دوغ، ککڑی کی دوغ، پنیر کی چٹنی، سمنی، آش، دہی بڑے، بینگن کا بھرتا، آلو کا بھرتا، چنے کی دال کا بھرتا، آلو کا دُلمہ، بینگن کا دلمہ، کریلوں کا دلمہ، بادشاہ پسند کریلے، بادشاہ پسند دال۔

;کباب
سیخ کے کباب، شامی کباب، گولیوں کے کباب، تیتر کے کباب، بٹیر کے کباب، نکتی کباب، لوزات کے کباب، خطائی کباب، حسینی کباب۔

;حلوے
روٹی کا حلوا، گاجر کا حلوا، کدو کا حلوا، ملائی کا حلوا، بادام کا حلوا، پستے کا حلوا، رنگترے کا حلوا۔

;مربے اور اچار
آم کا مربّا، سیب کا مربّا، بہی کا مربّا، ترنج کا مربّا، کریلے کا مربّا، رنگترے کا مربّا، لیموں کا مربّا، انناس کا مربّا، گڑہل کا مربّا، بادام کا مربّا، ککروندے کا مربّا، بانس کا مربّا اور ان سب اقسام کے اچار اور کپڑے کا اچار بھی۔

;مٹھائیاں اور خشک میوہ جات
بادام کے نُقل، پستے کے نقل، خشخاش کے نقل، سونف کے نقل، مٹھائی کے رنگترے، شریفے، امرود، جامنیں، انار، گیہوں کی بالوں کی بنی مٹھائی، حلوا سوہن گری کا، پپڑی کا، گوندے کا، حبشی لڈو، موتی چور کے لڈو، مونگ کے لڈو، بادام کے لڈو، پستے کے لڈو، ملائی کے لڈو، لوزات مونگ کی، دودھ کی، پستے کی، بادام کی، جامن کی، رنگترے کی، فالسے کی، پیٹھے کی مٹھائی، پستہ مغزی، امرتی، جلیبی، برفی، پھینی، قلاقند، موتی پاک، دربہشت، بالو شاہی، اندرسے کی گولیاں، اندرسے وغیرہ۔

تیسرے پہر سے افطار کی تیاریاں شروع ہو جاتیں۔ محل مین تندور گرم ہوتے، بیگمات اور شہزادیاں اپنے ہاتھ سے روٹیاں اور کلچے تیار کرتیں۔ چولھوں پر مختلف سالن اور کباب پکائے جاتے۔
افطار کے وقت توپ چلتی، اذان ہوتی اور بادشاہ پہلے آبِ زم زم یا مکے کی کھجور یا چھوارے سے روزہ کھولتے۔ اس کے بعد شربت نوش کیا جاتا۔ کھانا کھایا جاتا۔ نماز کے بعد مزید کھانا تناول کیا جاتا اور تراویح ادا کی جاتی۔
### عہد بہادر شاہ ظفر
مغلیہ سلطنت کے آخری شہنشاہ بہادر شاہ ظفر کے عہد میں دہلی میں رمضان کے ایام میں شہر کی روزمرہ زندگی کا معمول نمایاں طور پر بدل جاتا تھا۔ 11 مئی 1857ء بروز پیر مطابق 16 رمضان 1273ھ کا وقت تھا۔ اس مہینے میں شہر کی سرگرمیاں عام دنوں کے مقابلے میں مختلف انداز اختیار کر لیتی تھیں۔ سحری سے کچھ پہلے جامع مسجد میں بار بار ڈنکا بجایا جاتا جس کی آواز سن کر لوگ بیدار ہو جاتے۔ گھروں میں چراغ روشن کیے جاتے اور جلدی جلدی سحری تیار کی جاتی۔ بعض فقیروں اور درویشوں کی یہ عادت بھی تھی کہ وہ سوئے ہوئے لوگوں کے دروازوں پر دستک دے کر انھیں جگاتے تاکہ روزے سے پہلے کھانے پینے کا آخری موقع ضائع نہ ہو۔ گرمیوں کے دنوں میں دہلی کی شدید گرمی کے باوجود سحری کا وقت نسبتاً خوشگوار سمجھا جاتا تھا۔ طلوعِ فجر سے پہلے گھروں کے صحنوں میں خاندان جمع ہو کر سحری کرتے جس میں میٹھی سویاں اور بعض اوقات کباب بھی شامل ہوتے تھے۔ سورج نکلنے سے کچھ پہلے قلعہ سے توپ چلائی جاتی جو سحری کے اختتام اور روزے کے آغاز کا اعلان ہوتی تھی۔ رمضان کے ایام میں شہنشاہ ظفر بھی عبادت کا خاص اہتمام کرتے تھے۔ روایت ہے کہ وہ صبح کے وقت اپنی سحری ختم کرنے کے بعد قلعہ کے دریائی کنارے واقع اپنی عبادت گاہ جسے تسبیح خانہ کہا جاتا تھا، میں جا کر نماز ادا کرتے اور ذکر و عبادت میں مشغول رہتے تھے۔ یہ مقام دریائے جمنا کے کنارے واقع تھا اور یہاں بادشاہ نہایت سکون کے ساتھ اپنی صبح کی نماز ادا کرتے تھے۔ اسی زمانے میں ایک صبح جب بادشاہ نماز سے فارغ ہوئے تو انھوں نے دریائے جمنا کے پار دور ایک بلند ستون کی صورت میں دھواں اٹھتا دیکھا۔ تھوڑی دیر بعد معلوم ہوا کہ میرٹھ سے آنے والے سپاہیوں نے شہر کے قریب پہنچ کر ہنگامہ برپا کر دیا ہے۔ اس واقعے نے جلد ہی وہ صورت اختیار کر لی جو بعد میں جنگ آزادی ہند 1857ء کے نام سے معروف ہوئی۔ اس طرح رمضان کے انہی ایام میں دہلی میں وہ تاریخی واقعات رونما ہوئے جنھوں نے مغلیہ سلطنت کے آخری دور کی فضا کو ہمیشہ کے لیے بدل دیا۔

## مزید دیکھیے
* سلطنت عثمانیہ میں رمضان
* مغلیہ سلطنت کی معیشت

## حوالہ جات

زمرہ:رمضان
رمضان